b'\n_START_ARTICLE_\nBiserica de lemn din Licurici\n_START_PARAGRAPH_\nBiserica de lemn din Licurici, jude\xc8\x9bul Gorj, a fost construit\xc4\x83 \xc3\xaen 1776. Are hramul \xe2\x80\x9eIntrarea \xc3\xaen Biseric\xc4\x83 a Maicii Domnului\xe2\x80\x9d. Biserica se afl\xc4\x83 pe noua list\xc4\x83 a monumentelor istorice; cod LMI GJ-II-m-B-09322.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nMomentul ridic\xc4\x83rii bisericii \xe2\x80\x9ev\xc4\x83leatul 7285\xe2\x80\x9d (1776-1777), este s\xc4\x83pat pe o b\xc3\xa2rn\xc4\x83, din dreapta intr\xc4\x83rii. Pentru a ajunge la biseric\xc4\x83 se urc\xc4\x83 pe dealuri, se str\xc4\x83bat p\xc4\x83duri de stejar, pentru c\xc4\x83 ea este situat\xc4\x83 pe podestul unei coaste, ce domin\xc4\x83 \xc3\xaemprejurimile;  nici pe drum, nici \xc3\xaen jur, nu exist\xc4\x83 nici o gospod\xc4\x83rie, biserica fiind construit\xc4\x83 pentru satul Licuriciu de Sus, care \xc3\xaentre timp a disp\xc4\x83rut, gospod\xc4\x83riile cobor\xc3\xa2nd la vale, \xc3\xaen Licuriciu de Jos._NEWLINE_Pere\xc8\x9bii, cu b\xc3\xa2rnele aparente, \xc3\xaenscriu o nav\xc4\x83 dreptunghiular\xc4\x83, cu altarul poligonal, cu cinci laturi, decro\xc8\x99at numai \xc3\xaen registrul de jos, pe laturile de nord \xc8\x99i sud. Acoperi\xc8\x99ul este \xc3\xaenvelit \xc3\xaen tabl\xc4\x83, f\xc4\x83r\xc4\x83 clopotni\xc8\x9b\xc4\x83, aceasta, pe un singur nivel, afl\xc3\xa2ndu-se separat, pe sud-vest._NEWLINE_Acoperirea interioar\xc4\x83 cuprinde o bolt\xc4\x83 semicilindric\xc4\x83, \xc3\xaen leag\xc4\x83n, peste \xc3\xaentreaga nav\xc4\x83, iar peste altar un semicilindru \xc8\x99i f\xc3\xa2\xc8\x99ii curbe._NEWLINE_Exist\xc4\x83 prispa obi\xc8\x99nuit\xc4\x83 la bisericile gorjene, pe latura de vest, cu fruntarii t\xc4\x83iate \xc3\xaen acolade, \xc3\xaen timp ce o temelie rectangular\xc4\x83 \xc3\xaenscrie poligonul altarului, realiz\xc3\xa2nd \xc8\x99i acolo, de o parte \xc8\x99i de alta, o prisp\xc4\x83 cu st\xc3\xa2lpi de col\xc8\x9b._NEWLINE_\xc3\x8en anul 1936 biserica a fost renovat\xc4\x83: a fost desfiin\xc8\x9bat\xc4\x83 partea de jos a peretelui dintre naos \xc8\x99i pronaos (perete plin p\xc3\xa2n\xc4\x83 atunci), au fost ridica\xc8\x9bi pere\xc8\x9bii pe un soclu de piatr\xc4\x83, a fost \xc3\xaenlocuit ancadramentul originar al intr\xc4\x83rii; tot atunci, pere\xc8\x9bii au fost tencui\xc8\x9bi la interior \xc8\x99i picta\xc8\x9bi, iar icoanele de pe t\xc3\xa2mpla veche, de secol XVIII, praznicele \xc8\x99i cele din registrul \xc3\xaemp\xc4\x83r\xc4\x83tesc, au ajuns \xc3\xaen colec\xc8\x9bia arhiepiscopiei Craiovei._NEWLINE_\xc3\x8en pronaosul bisericii se p\xc4\x83streaz\xc4\x83 dou\xc4\x83 icoane frumoase, de tradi\xc8\x9bie postbr\xc3\xa2ncoveneasc\xc4\x83, Maria cu Pruncul \xc8\x99i arhangheli \xc3\xaen nori \xc8\x99i Iisus Hristos \xc3\xaenv\xc4\x83\xc8\x9b\xc4\x83tor, care au fost pictate \xc3\xaen anul 1867 de Toma zugravul.'